Предузео је енергичне мере поводом гушења Јануарског устанка у Пољској. Супротставио се великим силама које су захтевале либерализацију поретка у Пољској, што му је донело значајну популарност у Русији. Отпочео је приближавање Пруској. Русија 1863. године даје пристанак за немачку окупацију Холштајна. Русија је остала неутрална у аустријско-пруском сукобу 1866. године. Следеће године Русија и САД склапају споразум о продаји Аљаске, о чему су преговори отпочели још 1854. године, током Кримског рата. Горчаков није био против продаје, али се залагао да се са њом не жури. Након избијања Француско-немачког рата, Русија се залагала за неутралност Аустрије. Горчаков је подржавао Бизмаркову политику у вези "источног питања". Односи Немачке и Русије се кваре 1875. године због немачких планова да обнове рат са Француском. Херцеговачки устанак, Велика источна криза и Руско-турски рат довели су до склапања Санстефанског мира 1878. године и његове ревизије на Берлинском конгресу. Бесарабија је враћена Русији, али Руси ипак нису добили онолико колико су очекивали. Горчаков је дао оставку 1882. године. Умро је у Баден-Бадену. Сахрањен је у породичној гробници у манастиру Стрелна.